
На 27 януари преди 95 години в селце в днешна Румъния се ражда Ципора 
Файблович. Детството й тече щастливо, но всичко се променя, когато тя и 
нейните съученици са принудени да напуснат училище на 14 години. 


Нейното престъпление: еврейка. 


Следващите години са белязани от страха – въвеждат се нови и нови закони 
срещу еврейската общност. Ципора и нейното семейство започват да се 
крият. Страховете им се оправдават от жестоката действителност, когато 


през 1944 г. са изпратени в Аушвиц. 


Ципора е един от малцината оцелели, но нейното семейство е сред 


милионите, убити безмилостно зад злополучните железни врати. 


Изминали са 77 години от освобождението на концлагера Аушвиц- 


Биркенау, но и днес е все така важно да помним ужаса на Холокоста. 


Въпреки десетилетните усилия не сме направили достатъчно, за да 


преборим дискриминацията. Да преборим антисемитизма. 


Страхът все още го има, защото и антисемитизмът още съществува, а също 
и защото основното право да не бъдеш дискриминиран заради своя пол, 


раса, етнически произход или сексуална ориентация е под заплаха всеки 

ден. Твърде често чуваме за нападения или за планове за нападения над 


синагоги. Твърде много хора живеят в страх. 


Последните години още повече се  развихриха антисемитските 
конспиративни митове. Дезинформацията и насилието над общностите 
преминават безпроблемно между онлайн действителността и реалния 


ЖИВОТ. 


Страхът го има, защото и заплахата е още тук. 


И това е наш общ провал. 


Трябва да правим повече за безопасността на всички граждани в Европа. 
Всеки трябва да е свободен да избира в какво да вярва и какъв да бъде. 


Това е и същината на нашата Европа. 


Нашето поколение носи свещена отговорност: да предаде уроците на 
историята и да напомня на младите как сме допуснали човещината да 
изтлее. Моментът, в който спрем да говорим за Холокоста, ще бъде и 


моментът, в който ще позволим да избледнее споменът за ужаса. 


„Не спирайте да говорите за Холокоста, защото ако не говорим за него, след 
нас ще останат достатъчно хора, които да го отричат.“ Такова е посланието 


на Ципора към нас. Датата 27 януари бележи нашия дълг да помним. 

Това е наша колективна отговорност. 


Симон Вейл, затворник 78651 в Аушвиц, стана първият председател на 
пряко избран Европейски парламент. Отговорността на Европейския 


парламент да помни е институционална, но и много лична. 


Днес си спомняме за жестокостите, извършени срещу еврейския народ, и 
за всички жертви на Холокоста. Отбелязваме и освобождаването на 
концентрационния лагер Аушвиц. Освобождаване, което показа, че все 


още има надежда. 


Европейският парламент няма да спре да осъжда надигащия се 


антисемитизъм. 


Европейският парламент ще продължи да отстоява нашите европейски 


ценности и основни човешки права, за да сложим край на 


дискриминацията. 


Това е общото предизвикателство пред нас. 


Никога няма да забравим. 


Ще продължим да се борим. 


Европейският парламент Ви обещава това. 


